Der er stor mangel på unge på særligt ét uddannelsesområde.

Høj ledighed eller høj løn? Der er mange faktorer, der kan være værd at overveje, når man skal vælge, hvilken uddannelse man vil tage. Der er nemlig stor forskel på både ledigheden og lønnen for nyuddannede, når man kigger på de nordjyske uddannelser. Højeste til laveste løn Dansk Erhverv har netop udgivet tal for, hvordan det går dimittenderne to år efter endt uddannelse, og der er stor forskel på, hvordan de færdiguddannede elever klarer sig. - Vi vil gerne give de unge et let overblik over uddannelserne og mulighederne, som de er i dag, så de har mulighed for at kunne sammenligne med andre, forklarer Dansk Erhvervs uddannelses- og forskningspolitiske chef, Mads Eriksen Storm. Kigger man på medianlønnen er det maskinmestre fra Martec, der er de dimittender i Nordjylland, der får den højeste løn. Den ligger nemlig på hele 46.900 kroner om måneden. Lige bag dem ligger kandidaten for landinspektører, der får 44.500 kroner om måneden. Ser man i stedet på dem, der to år efter endt uddannelse får den laveste løn, er det blandt andet finansøkonomer og multimediedesignere. De får mellem 23 og 25 tusinde månedligt. Høj ledighed Når det kommer til dimittendledighed på de nordjyske uddannelser, er svaret klart. De humanistiske universitetsuddannelser, er blandt dem med den højeste ledighed. Højdespringerne er historie og engelsk, hvor over 40 procent af dimittenderne to år efter stadig er ledige. - Jeg tror, man skal kigge endnu mere på, om der skal skrues endnu mere ned for optagelsesraten. Der er jo en grund til, at vi kalder det for uddannelsesjunglen, konstaterer Mads Eriksen Storm. - Specielt fordi der er færre unge mennesker i dag, samtidig med at der er stor mangel på arbejdskraft. Så det er ikke rimeligt, at der er så mange uddannelser med manglende efterspørgsel. Desuden ses der også en sammenhæng mellem ledigheden og lønnen, og det er der en forklaring på ifølge Mads Eriksen Storm. - Der er en tendens, når man kigger på det private arbejdsmarked. Generelt er der jo en sammenhæng mellem antallet af kandidater og løn, da det handler om udbud og efterspørgsel, forklarer han. Samtidig er virksomhedsteknologi blandt uddannelserne med den laveste dimittendledighed, her er den nemlig på 0 procent. Stor efterspørgsel på særligt en uddannelse Mens man på diverse uddannelser døjer med en høj dimittendledighed, så er der samtidig uddannelser, som der er en enorm efterspørgsel efter. - Der er en generel stor mangel på TI-uddannelser på landsplan, og det, der er interessant ved det, er, at det ikke kun er store IT-virksomheder, som mangler de kompetencer. Også handelsvirksomheder eller virksomheder, der beskæftiger sig med grøn omstilling for eksempel grøn omstilling mangler, forklarer Mads Eriksen Storm. Mens en ting er manglende IT-kompetencer, så er der samtidig også et andet stort problem. - Der er et kæmpe og stigende problem omkring IT-sikkerhed, hvor mange er udfordret, derfor er der også en enorm efterspørgsel herefter, pointerer Mads Eriksen Storm. TV2 Nord kunne tidligere fortælle omkring en ny uddannelse i IT-sikkerhed, hvor det fra april var mulig at begynde på uddannelsen som aftenhold, mens det fra september bliver muligt at begynde som deltidsstuderende i dagtimerne hos UCN act2learn i Aalborg. Samtidig vil der til næste sommer efter planen åbne en ny datamatikeruddannelse i Hobro .